**Ministru kabineta noteikuma projekta**

### **“Grozījumi Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**””**

### **sākotnējās ietekmes novērtējuma ziņojums (anotācija)**

|  |
| --- |
| Tiesību akta projekta anotācijas kopsavilkums |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” (turpmāk – projekts) mērķis ir papildināt un precizēt vakcinējamo personu grupas, kas saistītas ar vakcināciju pret Covid-19 un izriet no informatīvā ziņojuma “Par prioritāri vakcinējamām personu grupām” (kas pieņemts zināšanai Ministru kabinetā šī gada 16. februārī), lai nodrošinātu Latvijas sportistiem piedalīšanos vitāli svarīgās sporta spēlēs, zinātniskajiem darbiniekiem veicot attiecīgu zinātnisko darbību, pedagogiem, kas atsāk darbu klātienē. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums  | Izglītības un zinātnes ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | No epidemioloģiskām indikācijām ir pamatots prioritāri vakcinēt personas, kuras uzturas paaugstinātas inficēšanās apstākļos, kur nav iespējams ievērot distancēšanos, un kuras saskaras ar lielu skaitu citu cilvēku. Lai Latvijas sportisti varētu piedalīties vitāli svarīgās sporta spēlēs, no V vakcinējamo personu grupas uz IV grupu tiek pārcelti Tokijas (Japānā) Olimpisko un Paralimpisko spēļu dalībnieki, kandidāti un apkalpojošie sporta darbinieki (kopā 215 personas), kā arī Latvijas vīriešu hokeja izlases sportisti un apkalpojošie sporta darbinieki (kopā 60 personas). Ņemot vērā, ka uz Tokiju (Japānā) dosies arī Latvijas masu informācijas līdzekļu akreditētās personas, tad IV grupa tiek papildināta ar Latvijas masu informācijas līdzekļu akreditētām personām, kuras atspoguļos Tokijas olimpisko spēļu norisi (kopā 30 personas). Ņemot vērā Starptautiskā Ledus Hokeja federācijas (IIHF) pieņemto lēmumu par visa 2021. gada pasaules čempionāta hokejā vīriešiem organizēšanu Latvijā (Rīgā), steidzami nepieciešams vakcinēt arī čempionāta organizēšanā iesaistītos kritiski svarīgos darbiniekus (kopā 35 personas). Zinātniskie darbinieki, pētot vīrusus un izstrādājot vakcīnas, saskaras ar patogēniem vīrusiem, t.sk. koronavīrusiem, un, veicot pētījumus, strādā ar eksperimentālajiem dzīvniekiem, lai nodrošinātu, ka zinātniskie darbinieki darba pienākumus veic veselībai drošos apstākļos, tiek papildināta V vakcinējamo personu grupa ar zinātniskajiem darbiniekiem – 200 darbinieki. Tādējādi, ministrijas ieskatā, izvērtējot epidemioloģiskos Covid-19 riskus, ir nepieciešams attiecīgi precizēt un papildināt vakcinējamās grupas.1. Šobrīd V grupā ietverta vakcinējamo personu grupa, kas attiecas uz izglītības iestāžu darbiniekiem, kas ir ciešā saskarē ar bērniem. Augstskolas un koledžas ir atlikušas un pārcēlušas tādu nodarbību īstenošanu, kas prasa klātienes studijas. Tālāka atlikšana apdraud iespējas studentiem apgūt pilnu studiju programmu, to laikā pabeigt un uzsākt karjeras tautsaimniecībā, tāpēc ir īpaši svarīgi nodrošināt iespēju docētājiem vadīt praktiskās nodarbības ne tikai studiju pēdējā gadā, bet arī agrākos studiju programmu posmos. Ir vairākas studiju jomas, kur disciplīnas specifikas dēļ praktiskajos darbos docētājs nevar lietot sejas maskas (piemēram, audiologopēdija, mūzika), tāpēc COVID-19 infekcijas izplatības ierobežošanai ir svarīga vakcinācija. Vairāku augstskolu docētāji ir iesaistīti mācību programmās vidējās izglītības institūcijās, kas ir augstskolu struktūrvienības vai atrodas citās juridiskās attiecībās ar augstskolu. Augstskolu akadēmiskā personāla darbības neatņemama komponente ir starptautiskā sadarbība. Ņemot vērā vakcinēšanas progresu citās valstīs, salīdzinoši drīz atsāksies atliktie pasākumi un mobilitātes realizēšanai būs nepieciešama „COVID pase” ar norādi par vakcināciju. Akadēmiskais personāls veic pētniecisko darbu, kas ne vienmēr ir īstenojums attālināti. Sadarbība ar tautsaimniecības nozarēm, kā arī tehnoloģiju un zināšanu pārneses aktivitātes daudzos gadījumos prasa klātbūtni un mobilitāti Latvijas mērogā. Ministru kabinets 2021. gada 16.februāra sēdē pieņēma Veselības ministrijas sagatavoto ziņojumu “Par prioritāri vakcinējama personu grupām”. Ministrija sagatavojot informāciju ar V grupā vakcinējamo personu grupu - izglītības iestāžu darbinieki, kas veicot darba pienākumus ir ciešā saskarē ar bērniem (izņemot IV grupā minēto personu grupu), kopējā skaitā (24625) ieskaitīja arī akadēmisko personālu. Ņemot vērā minēto un tiesību normas skaidrībai, ir pamats vārdu “bērniem” aizstāt ar vārdu “izglītojamiem”. Izglītības likuma 1.panta 12.punkts paredz, ka izglītojamais ir bērns, skolēns, students u.c.2. Grozījumi paredz, ka IV prioritāri vakcinējamo grupā tiek iekļauti arī tie pedagogi, kas atsāk darbu klātienē atbilstoši Ministru kabineta 2020. gada 9. jūnija noteikumu Nr. 360 "[Epidemioloģiskās drošības pasākumi Covid-19 infekcijas izplatības ierobežošanai](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)" 32.73. (mācības klātienē atbilstoši reģionālajam principam 1. – 6.klasē un 12. klasē un 7.  – 11.klasē pēc rotācijas principa,  ja kārtējās kalendāra nedēļas otrdienā 14 dienu kumulatīvais Covid-19 gadījumu skaits uz 100 000 iedzīvotāju konkrētās pilsētas vai novada administratīvajā teritorijā, kurā atrodas izglītības iestāde, nepārsniedz 200)  un 32.77. (mācības klātienē visas valsts teritorijā 12.klašu izglītojamajiem mācību priekšmetos, kuros tiek kārtoti centralizētie eksāmeni) apakšpunkta regulējumam, kas stājās spēkā 2021.gada 7.aprīlī. Līdz iepriekš minētā regulējuma spēkā stāšanās dienai klātienes mācības atbilstoši reģionālajam principam notika 1. – 4.klasē. Tādējādi IV prioritāri vakcinējamo grupā būs iekļauti visi vispārizglītojošo skolu pedagogi, kas ir atsākuši darbu klātienē, ne tikai 1. – 6.klašu pedagogi, kā to paredz pašlaik spēkā esošais regulējums.3.  Olimpiskās un Paralimpiskās spēles Tokijā (Japāna) būtiski atšķirsies no jebkurām iepriekš notikušām spēlēm. Papildus ļoti stingriem epidemioloģiskās drošības protokoliem Covid-19 infekcijas ierobežošanai spēļu organizatori ir aicinājuši spēļu dalībniekus vakcinēties. Norādot, ka vakcinēto sportistu skaits palielinās epidemioloģisko drošību, vienlaikus tiek uzsvērta vakcinācijas secības noteikšana atbilstoši nacionālo valdību lēmumiem. Šobrīd prioritāri vakcinējamo personu V grupā ietverti Tokijas (Japānā) Olimpisko un Paralimpisko spēļu dalībnieki, kandidāti un apkalpojošie sporta darbinieki (kopā 215 personas), kā arī Latvijas vīriešu hokeja izlases sportisti un apkalpojošie sporta darbinieki (60 personas). Tokijas Olimpiskās spēlēs norisināsies no 2021. gada 23. jūlija līdz 2021. gada 8. augusta, savukārt Tokijas Paralimpiskās spēles norisināsies no 2021.  gada 24. augusta līdz 2021. gada 5. septembrim. Ņemot vērā, ka ar šobrīd Latvijai pieejamām vakcīnām imunitātes iegūšanai ir nepieciešama divu vakcīnu saņemšana un intervāls starp vakcīnām ir 9 līdz 12 nedēļas, kā arī to, ka otrā vakcīna sportistiem un sporta darbiniekiem ir jāsaņem ne vēlāk kā divas nedēļas pirms došanās uz Tokiju, olimpiešu (it īpaši) un paralimpiešu vakcinācija ir jāuzsāk vēlākais 2021. gada aprīļa vidū, kā rezultātā, ja netiek mainīta vakcinējamo personu prioritārā grupa, minētos termiņus ievērot nav iespējams. Papildus minētam šajā grupā iekļaujamas arī Latvijas masu informācijas līdzekļu akreditētās personas, kuras dosies uz Tokiju (Japānu), lai atspoguļotu Olimpisko spēļu norisi, jo arī tām vakcinācija veicama pirms došanās uz Tokiju. Kopā šādas personas ir 30 (tai skaitā 16 no tām pārstāv sabiedriskos medijus – Latvijas Televīziju un Latvijas Radio). Tāpat ātrāk ir uzsākama Latvijas vīriešu hokeja izlases vakcinācija, lai dotu iespēju vismaz daļai no izlases sastāva (sportisti un sportistus apkalpojošie sporta darbinieki) vakcināciju uzsākt līdz 2021 . gada pasaules čempionāta sākumam (2021. gada 21. maijam), kā arī nodrošināt, ka viss izlases sastāvs tiek vakcinēts līdz Olimpisko spēļu kvalifikācijas turnīram 2021. gada rudenī. Papildus minētam, ņemot vērā Starptautiskā Ledus Hokeja federācijas (IIHF) pieņemto lēmumu par visa 2021. gada pasaules čempionāta hokejā vīriešiem organizēšanu Latvijā (Rīgā), steidzami nepieciešams vakcinēt arī čempionāta organizēšanā iesaistītos kritiski svarīgos darbiniekus (kopā 35 personas). Jautājums par minēto darbinieku vakcināciju pārrunāts čempionāta Rīcības komitejas (izveidota ar Ministru kabineta 2018. gada 10. jūlija rīkojumu Nr. 313) 2021. gada 29. marta sēdē, kā arī izvērsts pamatojums šo darbinieku iekļaušanai vakcinējamo personu sarakstā sniegts čempionāta līdzorganizatoru (SIA „Hokeja akadēmija”) 2021. gada 30. marta vēstulē Nr. I-10/21. Ievērojot minēto, ir pamats papildināt noteikumu 3. pielikumā minēto IV grupu ar Tokijas (Japāna) Olimpisko un Paralimpisko spēļu dalībniekiem, kandidātiem, apkalpojošiem sporta darbiniekiem, kā arī Latvijas plašsaziņas līdzekļu akreditētām personām, kuras atspoguļos Tokijas olimpisko spēļu norisi, Latvijas vīriešu hokeja izlases sportistiem un apkalpojošiem sporta darbiniekiem, kā arī 2021. gada pasaules čempionāta hokejā vīriešiem organizēšanā iesaistītajiem darbiniekiem, attiecīgi no noteikumu 3. pielikuma minētās personas V grupas svītrojot Tokijas (Japāna) Olimpisko un Paralimpisko spēļu dalībniekus, kandidātus un apkalpojošos sporta darbiniekus, kā arī Latvijas vīriešu hokeja izlases sportistus un apkalpojošos sporta darbiniekus. Kopējais IV grupā vakcinējamo sporta nozares personu skaits nepārsniegs 340 personas. Vakcinējamo personu skaita palielinājums salīdzinoši ar šobrīd plānoto (275 personas) ir neliels (65) un nerada riskus pārējo IV grupā minēto personu grupu savlaicīgai vakcinācijai.4. Patreizējā prioritāri vakcinējamo grupu sarakstā nav iekļauti zinātniskie darbinieki. Tomēr zinātnieki un pētnieki bieži strādā paaugstināta inficēšanās riska apstākļos, piemēram, pētot vīrusus un izstrādājot vakcīnas, nākas saskarties ar patogēniem vīrusiem, t. sk. koronavīrusiem; veicot pētījumus, jāstrādā ar eksperimentālajiem dzīvniekiem, kas, pirmkārt, var būt infekcijas izplatītāji un, otrkārt, kuru aizsardzība no slimībām un labturība jānodrošina saskaņā ar Dzīvnieku aizsardzības likumu (<https://likumi.lv/ta/id/14940-dzivnieku-aizsardzibas-likums>); vācot datus lauka apstākļos, šie pētnieki var kontaktēties ar pētāmo grupu dalībniekiem; līdzīgi mediķiem veic klīniskas izmeklēšanas un manipulācijas un strādā ar kolēģiem apstākļos, kur nav iespējama distancēšanās. Bez tam zinātnieki ir arī pedagogi un klātienes mācībās laboratorijās vai citās telpās saskaras ar izglītojamo grupām un var pārnest infekciju vai inficēties paši. Tāpēc ir svarīgi veikt šo darbinieku ātrāku vakcināciju, lai neizplatītu Covid-19 infekciju un sekmētu inovatīvu risinājumu radīšanu gan veselības aprūpē, gan citās tautsaimniecības jomās, kas nepieciešami Covid krīzes seku likvidēšanai. Augstskolai vai zinātniskajam institūtam jāapstiprina, kuri zinātniskie darbinieki, t. sk. tehniķi un laboranti, atbilst šīs prioritāri vakcinējamās grupas kritērijiem. Izvērtējot epidemioloģiskos Covid-19 riskus zinātnieku darbā, tos var pielīdzināti riskam ar kādu savā darbā sastopas V grupā esošie kritiskie nozares darbinieki. Tādēļ ir pamats papildināt noteikumu 3. pielikumā ietverto prioritāri vakcinējamo grupu sarakstā ietverto V prioritāri vakcinējamo grupu ar zinātniskiem darbiniekiem. Plānotas vakcinējamais zinātnisko darbinieku skaits ir 200.Tāpat tiek ņemts vērā, ka vakcinācijas process norit atbilstoši vakcīnu pieejamībai. |
| 3. | Projekta izstrādē iesaistītās institūcijas un publiskas personas kapitālsabiedrības | Projektu izstrādāja Izglītības un zinātnes ministrija.  |
| 4. | Cita informācija | Projekts tiešā veidā attiecas uz izglītības, zinātnes un sporta politiku un veselības politiku. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrība kopumā, tostarp Tokijas Olimpisko un Paralimpisko spēļu sportisti, kandidāti un apkalpojošie sporta darbinieki, Latvijas masu informācijas līdzekļu akreditētās personas, kuras atspoguļos Tokijas olimpisko spēļu norisi, Latvijas vīriešu hokeja izlases sportisti un apkalpojošie sporta darbinieki, 2021. gada pasaules čempionāta hokejā vīriešiem organizēšanā iesaistītie darbinieki, pedagogi, zinātniskie darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Covid – 19 infekcijas izplatību šobrīd nav iespējams prognozēt, tādēļ nav iespējams prognozēt projekta ietekmi uz administratīvo slogu. Projektam būs pozitīva ietekme uz tautsaimniecību vakcinācijas procesa attīstības ietvaros. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekta tiesiskais regulējums atbilstības izmaksas neietekmē. |
| 5. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Ņemot vērā to, ka projekts tiek virzīts steidzamības kārtībā, sabiedrības iesaiste projekta izstrādē netika organizēta. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija, Veselības ministrija, Slimību profilakses un kontroles centrs, Latvijas Olimpiskā komiteja, Latvijas Paralimpiskā komiteja un Latvijas Hokeja federācija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekta izpilde notiks esošo pārvaldes funkciju ietvaros. Projekts neparedz jaunu institūciju izveidi, esošo likvidēšanu vai reorganizāciju.  |
| 3. | Cita informācija | Nav. |

Izglītības un zinātnes ministre I.Šuplinska

Vizē:

Valsts sekretārs J. Volberts

Dambīte, 65804934

daiga.dambite@izm.gov.lv